text: V I I.
  Sequitur, eße sacrosanctum, quem verbo aut manu violare nulli vel Magistratui vel privato liceret. Canulejus apud Livium lib. 4. Quid tandem est, cur negent se manibus temperaturos, violaturosque denuntient sacrosanctam potestatem? Loquitur autem de Tribunitia. Et Cicero lib. 3. de legibus, ubi de Tribunis; Sanctique sunto. Optimo certè consilio. Cum enim Consulibus ac Senatui eorumque decretis continuò opponerent suam potestatem, plurimum in se odii invidiaeque haud dubiè concitabant; ideoque Sacrata lege (ita enim illa dicta est, qua Tribuni plebis instituti sunt) pro eorum securitate decerni debuit, ut essent sacrosancti.